RÅDETS FORORDNING (EF) Nr. 2087/97 af 20. oktober 1997 om ændring af forordning (EØF) nr. 822/87 om den fælles markedsordning for vin

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

I artikel 15, stk. 6, i Rådets forordning (EØF) nr. 822/87 af 16. marts 1987 om den fælles markedsordning for vin (4), er der fastsat bestemmelser for medlemsstaternes anvendelse af æblesyre; dette stof er aldrig blevet anvendt siden nævnte forordnings ikrafttræden, og dets anvendelse bør ikke længere tillades; det bør derfor slettes i bilag VI til nævnte forordning;

i artikel 17, stk. 3, i forordning (EØF) nr. 822/87 er det fastsat, at en vis form for afsyring kun er tilladt som en overgangsforanstaltning; forsøg i de medlemsstater, hvor den praktiseres, viser nytten og betydningen af denne praksis; den bør derfor tillades endeligt;

i artikel 45 i forordning (EØF) nr. 822/87 er der fastsat en ordning for støtte til koncentreret druemost og rektificeret koncentreret druemost, der anvendes til forøgelse af alkoholindholdet; for rektificeret koncentreret druemost fra vinavlszonerne C III er der fastsat en differentieret støtte; i nævnte artikels stk. 2, andet afsnit, er det fastsat, at denne ydelse også finder anvendelse på rektificeret koncentreret druemost, der er produceret uden for vinavlszonerne C III i anlæg, hvor produktionen er påbegyndt inden den 30. juni 1982; denne udvidelse af ordningen blev tilladt for at tage hensyn til, at der var anlæg uden for vinavlszonerne C III, der producerede most, og at den nye ordning ville have skadet dem; denne udvidelse er fortsat berettiget, så længe reformen af den fælles markedsordning for vin ikke er gennemført;

artikel 53 i forordning (EØF) nr. 822/87 indeholder en ordning for kontrol med indgangspriserne for druesaft og druemost henhørende under KN-kode 2009 60 og 2204 30; denne ordning er ikke tilpasset den virkelige markedssituation for disse produkter af mangel på repræsentative importmarkeder i medlemsstaterne; denne ordning bør tilpasses for at muliggøre enten en kontrol ved andre midler end en fast importværdi eller en beregning af den faste importværdi på grundlag af noteringerne for produkterne på eksportmarkederne i oprindelsestredjelandene;

ifølge bilag IV til forordning (EØF) nr. 822/87 kan der anvendes animalsk albumin til klaring af druemost og vin; arten af de albuminer, der tillades anvendt til klaring, bør fastsættes -

UDSTEDT FØLGENDE FORORDNING:

Artikel 1

I forordning (EØF) nr. 822/87 foretages følgende ændringer:

1) I artikel 15, stk. 6, udgår andet led.

2) I artikel 17, stk. 3, udgår ordene »indtil den 31. august 1997«.

3) Artikel 45, stk. 2, andet afsnit, affattes således:

»Den i første afsnit omhandlede forbeholdte ydelse finder, når den er vedtaget, ligeledes anvendelse på rektificeret koncentreret druemost, der indtil udgangen af produktionsåret 1999/2000 er produceret uden for de i dette afsnit nævnte vinavlszoner i anlæg, hvor produktionen er påbegyndt inden den 30. juni 1982.«

4) Artikel 53, stk. 2 og 3, affattes således:

»2. For saft og most henhørende under KN-kode 2009 60 og 2204 30, for hvilke anvendelsen af toldsatserne i den fælles toldtarif er afhængig af produktets importpris, skal korrektheden af denne pris efterprøves enten på grundlag af en kontrol af de enkelte partier eller ved hjælp af en fast importværdi, som Kommissionen beregner på grundlag af prisnoteringerne for de samme produkter i oprindelseslandene.

Er den oplyste indgangspris for det pågældende parti højere end den faste importværdi, hvis den anvendes, forhøjet med en margen, der fastsættes efter stk. 3, og som ikke må overstige den faste importværdi med mere end 10 %, skal der stilles en sikkerhed svarende til importtolden, som fastsættes på grundlag af den faste importværdi.

Oplyses indgangsprisen for det pågældende parti i det i andet afsnit nævnte tilfælde ikke, afhænger anvendelsen af toldsatserne i den fælles toldtarif af den faste importværdi eller af anvendelsen af de relevante bestemmelser i toldforskrifterne på betingelser, der skal fastlægges efter stk. 3.

3. Gennemførelsesbestemmelserne til nærværende artikel vedtages efter proceduren i artikel 83. De vedrører navnlig fastsættelsen af kriterierne for fastlæggelse af hvilken kontrolordning, der kan anvendes, og hvilke elementer, der skal tages i betragtning ved beregning af de faste importværdier.«

5) Bilag VI, nr. 3, litra k), affattes således:

»k) tilsætning af vinsyre til syring i henhold til artikel 21 og 23«.

6) I bilag VI, nr. 1, litra j), fjerde led, og nr. 3, litra m), fjerde led, ændres »animalsk albumin« til »ovalbumin og/eller lactalbumin«.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. september 1997, for så vidt angår artikel 1, nr. 3.

Den anvendes fra den 1. juli 1997, for så vidt angår artikel 1, nr. 4.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 20. oktober 1997.

På Rådets vegne

F. BODEN

Formand

(1) EFT C 214 af 16. 7. 1997, s. 11.

(2) EFT C 304 af 6. 10. 1997.

(3) Udtalelse afgivet den 2. 10. 1997 (endnu ikke offentliggjort i EFT).

(4) EFT L 84 af 27. 3. 1987, s. 1. Forordningen er senest ændret ved forordning (EF) nr. 1417/97 (EFT L 196 af 24. 7. 1997, s. 10).